Counter-Strike
Counter-Strike (, (Контра-Удар)) е поредица отборни тактически компютърни игри. Създадена първоначално като модификация на Half-Life от Мин Ле и Йес Клиф, поредицата включва Counter-Strike 1.0, Counter-Strike 1.1, Counter-Strike 1.2, Counter-Strike 1.3, Counter-Strike 1.4, Counter-Strike 1.5, Counter-Strike 1.6, Counter-Strike: Condition Zero,Counter-Strike: Condition Zero Deleted Scenes,Counter-Strike: Source и Counter-Strike:Online. Последната излязла версия на играта е Counter-Strike Global Offensive.

Версиите след 1.5, заедно с всички други части на Half-Life, са разработени от компанията Valve Corporation. На 21 август 2012 излиза най-новата версия Counter-Strike: Global Offensive популярна и като CS:GO. Тя се нарежда в топ 10 игрите на Steam.

С над 19,5 милиона активни играчи по цял свят, Counter-Strike е една от най-известните онлайн игри. През 2002 година има над 30 000 сървъра в Интернет. В България играта е популярна най-вече сред подрастващото поколение (7 – 20 години).

Правила 
Целта на играта е да спечелите поредица от отборни двубои, като това става чрез елиминиране на противниковия отбор или чрез изпълняване на специална задача. В зависимост от избраната карта, специалната задача е: да се взриви определена зона, да се спаси поне един заложник или просто да се неутрализира противниковият отбор. Отборите са два -- терористи и контра-терористи (има и отбор „зрители“, които не участват в игралните действия и не могат да общуват с „активните“ играчи). След като избере отбор, играчът трябва да се присъедини към екип (четири за терористите и четири за контра-терористите; в Counter-Strike: Condition Zero са добавени два допълнителни екипа), като изборът на екип е единствено козметичен:

 Терористичен отбор:
 Arctic Avengers – Арктическите отмъстители са облечени в зимен камуфлаж с качулка.
 Elite Crew – Елитната бригада се отличават с тъмнозелена риза, кафяви панталони и очила.
 Guerilla Warfare – Партизаните имат пустинен камуфлаж и червена лента на главата.
 Phoenix Connection – Синя риза, сиви камуфлажни панталони и черна бандитска маска.
 Анти-терористичен отбор (като цяло контратерористите са облечени в синьо):
 Gign – Френският елитен отряд за борба с тероризма. Каските на този взвод имат стъклен визьор, който понякога блести от далеч.
 Gsg-9 – Немските специални части. Отличават се с каска в сив камуфлаж.
 SAS – Пехотинци от корпуса на британската армия. Носят маска, която наподобява противогаз.
 Seal Team 6 – Американски тюлени. Освен каска, моделът на този ескадрон има прозрачна маска, приличаща на скиорски очила.

След като играчът избере отбор и екип се изчаква началото на нов рунд, като междувременно могат да се наблюдават бойните действия. В началото на всеки рунд всички играчи започват със стандартен пистолет и нож, като има отделено специално време (обикновено 3 сек., макс. 90), през което да се закупят допълнителни оръжия и екипировка. Всеки участник в играта може да носи наведнъж най-много нож, пистолет, пушка, гранати (експлозивни, заслепяващи и димни), броня и евентуално каска (заплаща се допълнително от виртуална валута), и специална екипировка -- очила за нощно виждане (терористи) и комплект за по-бързо обезвреждане на бомба (контра-терористи). След края на даден рунд оцелелите играчи запазват текущата си екипировка за следващия рунд, а другите започват само с нож и пистолет. Всеки неутрализиран противник и всеки нов рунд носят определено количество пари (спечелилите предходния рунд получават повече).

Освен срещу хора, играта предлага и играчи, управлявани от изкуствен интелект (ботове).

За разлика от Half-Life, рундовете в Counter-Strike могат да достигнат 4, дори 6 минути. Това е така, защото в Half-Life са необходими много на брой точни попадения за да се свали даден играч, докато в Counter-Strike обикновено е достатъчен само един точен изстрел в главата, което е предпоставка за по-дълга, тактическа игра.

Режими на игра 
 Defuse / Обезвреждане на бомба. Терористите трябва да се доберат до определена зона и да заложат и взривят бомбата, а контра-терористите трябва да предотвратят това.
 Hostage / Спасяване на заложници. Терористите държат в плен заложници, до които контра-терористите трябва да се доберат и после да ги изведат до определена зона.
 Elimination / Карта без специална задача. Необходимо е да се елиминира противниковия отбор (по рундове), или се играе всеки-срещу-всеки, като всеки неутрализиран играч се съживява веднага.
 Zombie / Зомбита. В началото на рунда всички са хора, но на случаен принцип един става зомби; зомбито е мишена за всички хора, но има много голяма издръжливост, специални умения (напр. голям скок или частична невидимост) и може да превърне в зомби всеки друг човек само с един удар (на практика оръжието на зомбито е нож). Отбора на зомбитата може да спечели само ако зарази всички хора в рамките на определено време (около 3 минути).
 Surf / Сърф. Основен елемент в играта на такива карти е плъзгането по стените на специално конструирани рампи с форма на триъгълна призма -- аналогия със сърфист, който „е на върха на вълната“.
 VIP Escort / Ескорт на VIP. В началото на всеки рунд случайно избран контра-терорист става VIP, който трябва да се добере жив до определена зона.
 Gun-game / Гънгейм. Отборен или самостоятелен:целта е да се елиминират колкото се може повече противници като на всеки двама до шестима убити противника се получава автоматично новото (по-силното) оръжие.
 Jail break / Затвор. Ако си терорист-си преоблечен като затворник и започваш с нож. Целта е да убиеш полицаите и да вземеш оръжие, или да изпълняваш заповедите на случайно избран от тях SIMON, а ако си полицай да пазиш SIMON от затворниците или да убиваш неизпълнилите заповедта затворници.
 Hide'n'seek / Криеница. Терористите се крият навсякъде по картата, докато изтекат 10-те секунди невидимост на контра-терористите. След изтичането им, те започват да гонят и убиват терористите. Специфичното в Hide'n'seek е, че картите са специално конструирани за този тип игра – има разстояния (напр. от покрив до покрив) с малко повече от нужната дистанция за прескачане т.е. за да бъдат прескочени, играчите използват специални техники; до някои високи обекти има храсти с възможност за сърф (за да не загине играчът при приземяването).
 Paintball / Пейнтбол. При този тип игра разликата е в оръжията и мунициите – оръжията са като в истински пейнтбол; мунициите са топчета с цвета на отбора (полицаи – син; терористи – червен) и логото на сървъра, които се движат по-бавно, падат под въздействие на гравитацията и убиват само с едно докосване.
 Zombie Escape / Избягай от зомбитата. В този мод всички започват като хора, имате 20 секунди да се приготвите и да се отправите към точката на евакуация, където ще дойде превозно средство да ви евакуира. След като изтекат тези 20 секунди, 1 до 3-ма души ще бъдат върнати в началото на картата и ще станат зомбита – целта им е да заразят хората преди да стигнат края на картата, а на хората – да избягат от зомбитата без да бъдат заразени!

Табло 
Чрез бутона (TAB) може да се изведе актуална класация за всички играчи в сървъра -- името, убийствата, колко пъти играчът е убит и ping-a. Таблото също показва дали избран играч е жив или мъртъв, дали носи бомбата, както и дали е ВИП персонаж. Играчите от противоположния отбор не могат да видят тази информация, докато кръга не е свършил, ако се прецени, че тя е важна.

Световна продажба 
Продажба на Counter-Strike от декември 2008 година:
 Counter-Strike 1.6: 4,2 милиона
 Counter-Strike Condition Zero: 2,9 милиона
 Counter-Strike Source: 8,1 милиона
 Counter-Strike: Global Offensive: 46+ милиона
 Общо: 61,2 милиона копия

История на версиите 
 Beta 1.0 – 19 юни 1999
 Beta 1.1 – 27 юни 1999
 Beta 1.2 – 20 юли 1999
 Beta 2.0 – 13 август 1999
 Beta 2.1 – 17 август 1999
 Beta 3.0 – 14 септември 1999
 Beta 3.1 – 16 септември 1999
 Beta 4.0 – 5 ноември 1999
 Beta 4.1 – 1 декември 1999
 Beta 5.0 – 23 декември 1999
 Beta 5.2 – 10 януари 2000
 Beta 6.0 – 10 март 2000
 Beta 6.1 – 24 март 2000
 Beta 6.2 – 26 март 2000
 Beta 6.5 – 5 юни 2000
 Beta 6.6 – 22 юни 2000
 Beta 7.0 – 26 август 2000
 Beta 7.1 – 13 септември 2000
 1.0 – 8 ноември 2000
 1.1 – 10 март 2001
 1.2 – 12 юли 2001 (За продажба)
 1.3 – 19 септември 2001
 1.4 – 24 април 2002
 1.5 – 12 юни 2002
 1.6 – 15 септември 2003 (в Steam)

Източници 

Компютърни екшън игри
Valve Corporation